**O B R A Z L O Ž E N J E**

**Odluke o komunalnom redu**

 **I. PRAVNI TEMELJ ZA DONOŠENJE ODLUKE**

 Pravni temelj za donošenje Odluke o komunalnom redu je članak 104. stavak 1. Zakona o komunalnom gospodarstvu (Narodne novine 68/18 i 110/18- Odluka Ustavnog suda Republike Hrvatske i 32/20) kojim je propisano da u svrhu uređenja naselja te uspostave i održavanja komunalnog reda u naselju predstavničko tijelo jedinice lokalne samouprave donosi odluku o komunalnom redu kojom se propisuje uređenje naselja, koje obuhvaća uređenje pročelja, okućnica i dvorišta zgrada u vlasništvu fizičkih ili pravnih osoba u dijelu koji je vidljiv površini javne namjene, te određivanje uvjeta za postavljanje tendi, reklama, plakata, spomen-ploča na građevinama i druge urbane opreme te klimatizacijskih uređaja, dimovodnih, zajedničkih antenskih sustava i drugih uređaja na tim zgradama koji se prema posebnim propisima grade bez građevinske dozvole i glavnog projekta, način uređenja i korištenja površina javne namjene i zemljišta u vlasništvu jedinice lokalne samouprave za gospodarske i druge svrhe, uključujući i njihovo davanje na privremeno korištenje, građenje građevina koje se prema posebnim propisima grade bez građevinske dozvole i glavnog projekta te održavanje reda na tim površinama, uvjete korištenja javnih parkirališta, javnih garaža, nerazvrstanih cesta i drugih površina javne namjene za parkiranje vozila, održavanje čistoće i čuvanje površina javne namjene, uključujući uklanjanje snijega i leda s tih površina. Odlukom se propisuju mjere za provođenje te odluke kao što je određivanje uvjeta i načina davanja u zakup površina javne namjene, mjere za održavanje komunalnog reda koje poduzima komunalni redar, obveze pravnih i fizičkih osoba i prekršajne odredbe te članak 41. stavak 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21 - pročišćeni tekst i 16/22) koji propisuje da Gradska skupština donosi odluke i druge opće akte kojima uređuje pitanja iz samoupravnog djelokruga Grada Zagreba.

**II. OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

 Odlukom o komunalnom redu se propisuje komunalni red i mjere za njegovo provođenje radi uređenja naselja, načina uređenja i korištenja površina javne namjene i zemljišta u vlasništvu Grada Zagreba, održavanja čistoće i čuvanja površina javne namjene na području Grada Zagreba te prekršajne odredbe.

 Prijedlogom odluke kao i do sada pod uređenjem naselja propisana su pravila u odnosu na vanjske dijelove zgrade, obveze uređenja i održavanja okućnica i dvorišta zgrada te obveze vlasnika odnosno korisnika izloga poslovnog prostora koji je vidljiv s površina javne namjene. Nadalje, uređeni su uvjeti i načini postavljanja zaštitnih naprava, ploča s tvrtkom ili nazivom, jarbola, plakata, reklama i reklamnih panoa, kao i postavljanja privremenih građevina za potrebe sajmova i manifestacija, postavljanje prigodne opreme, kioska, pokretnih naprava i otvorenih terasa.

 Uvjeti i način davanje u zakup i na drugo korištenje površina javne namjene za postavljanje kioska, pokretnih naprava, otvorenih terasa i drugo propisano je posebnom odlukom jer se sukladno članku 104. stavku 5. Zakona o komunalnom gospodarstvu sadržaj odluke o komunalnom redu može propisati i s više odluka.

 Nadalje, određeni su uvjeti postavljanja građevina i uređaja javne namjene kao i obveze njihovoga održavanja. Pod područjem održavanja čistoće i čuvanja površina javne namjene uvršteni su svi uvjeti korištenja površine javne namjene za istovar, smještaj i utovar građevnog materijala, postavu kontejnera za potrebe gradilišta, podizanje građevinskih skela i ograda gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta koji su sada sadržaj pravilnika koji je u nadležnosti gradonačelnika pa bi prema ovome prijedlogu gradonačelnik bio ovlašten u tom dijelu samo za određivanja visine naknade za korištenje površine javne namjene za radove.

 Sukladno Zakonu o naseljima (Narodne novine 39/22) materija postavljanja ploča s imenom naselja, ulica, trgova i pločica s kućnim brojem zgrade više nije predmet propisa o komunalnom gospodarstvu pa je u tom dijelu provedeno usklađenje s navedenim zakonom.

 Novina u odnosu na važeću odluku je da su uvjeti i načini korištenja površina javne namjene te sva dokumentacija potrebna za dokazivanje ispunjenja uvjeta propisani odlukom čime je sadržajno odluka u cijelosti usklađena jer do sada dio materije bio reguliran propisima koje je donosio gradonačelnik u skladu s ovlaštenjima danim važećom odlukom.

 Na predloženi način provedba Odluke o komunalnom redu trebala bi biti efikasnija, a također i jednostavnija primjena u praksi.

 Prijedlogom odluke o komunalnom redu gradonačelnik je kao i do sada ovlašten za utvrđivanje visina naknada za korištenja površina javne namjene, utvrđivanje zona i kriterija za postavljanje određene vrste reklama i reklamnih panoa.

 Reklame, a posebice reklamni panoi značajno utječu na vizualni identitet Grada Zagreba pa je u tom dijelu cilj unaprijediti sustav dopuštenja korištenja površine javne namjene za postavljanje reklama i reklamnih panoa na način da se uspostavi što bolji sustav korištenja površina javne namjene koji bi sukladno načelu komunalnog gospodarstva zaštite korisnika, prostora, okoliša i kulturnih dobara optimalno ispunio očekivanja građana i gospodarstvenika.

 Stoga se predlažu uvjeti postavljanja reklamnih panoa do 12m2 i većih od 12 m2 na način da bi se ograničilo postavljanje reklamnih panoa većim od 12 m2 u određenim dijelovima Grada Zagreba koji zbog svoje veličine izrazito utječu na sam prostor i vizure Grada.

 S obzirom na navedeno ovom odlukom propisano je da su vlasnici reklama i reklamnih panoa dužni su u roku od dvije godine od dana stupanja na snagu ove odluke ishoditi nova rješenja sukladno odredbama ove odluke i ukloniti reklame i reklamne panoe koji nisu u skladu s odredbama ove odluke kako bi se u cijelosti uveo red u postavljanju reklama i reklamnih panoa, a također ispunio uvjet urbano - prostornog uklapanja u cjeloviti izgled Grada.

 Imajući u vidu razmjernost uloženih sredstava i korist vlasnika reklama i reklamnih panoa od korištenja površina javne namjene, vlasnicima reklama i reklamnih panoa dano je vrijeme prilagode na rok od dvije godine.

 Nova odluka se predlaže sukladno nomotehničkim pravilima jer je važeća odluka više puta mijenjana, odnosno dopunjavana pa je bilo uputno pristupiti izradi nove odluke.

 Prijedlogom odluke o komunalnom redu provodi se usklađenje novčanih kazni sa Zakonom o uvođenju eura kao službene valute u Republici Hrvatskoj (Narodne novine 57/22 i 88/22) te Prekršajnim zakonom (Narodne novine 107/07, 39/13, 157/13, 110/15, 70/17, 118/18 i 114/22) kojim su i dane ovlasti jedinicama lokalne i područne (regionalne) samouprave propisivanja prekršajno pravnih sankcija.

 Visine novčanih kazni određene u skladu s člankom 33. navedenog Prekršajnog zakona i to na način da se degradiraju novčane kazne u odnosu na sam prekršaj, kao i u odnosu na počinitelja prekršaja ovisno o tome radi li se o pravnoj osobi, odgovornoj osobi u pravnoj osobi, fizičkoj osobi obrtniku i osobi koja obavlja drugu samostalnu djelatnost ili fizičkoj osobi.

 U odnosu na važeću odluku sada je propisano da su svi prekršaji koji se odnose na korištenje površina javne namjene bez rješenja ili suprotno rješenju ovlaštenoga upravnog tijela kvalificirani kao najteži prekršaji jer se time sankcioniraju najteža nelegalna postupanja u odnosu na komunalni red, a samim time pokušava se i utjecati na svijest korisnika površina javne namjene i spriječiti eventualna buduća protupravna postupanja.

 Slijedom navedenog predlažemo Gradskoj skupštini Grada Zagreba da donese Odluku o komunalnom redu kao u predloženom tekstu.

**III. SREDSTVA ZA PROVOĐENJE ODLUKE**

 U gradskom proračunu nije potrebno osigurati dodatna sredstva za provođenje predložene odluke.

**IV. OBRAZLOŽENJE ODREDABA PRIJEDLOGA ODLUKE**

**Člankom 1.** propisuje se da se odlukom o komunalnom redu propisuje komunalni red i mjere za njegovo provođenje radi uređenja naselja, načina uređenja i korištenja javnih površina i zemljišta u vlasništvu Grada Zagreba, održavanja čistoće i čuvanja površina javnih površina, uklanjanje snijega i leda te uklanjanja protupravno postavljenih predmeta na području Grada Zagreba.

**Člankom 2**. propisuje se koje značenje imaju pojedini pojmovi u smislu Odluke.

**Člankom 3.** propisuje se da se odredbe ove odluke na odgovarajući se način primjenjuju i na zemljišta u vlasništvu Grada.

**Člankom 4.** propisuje se da korištenje površina javne namjene mora biti prilagođeno za kretanje osoba s invaliditetom.

**Člankom 5**. propisuje se da se radi osiguranja pristupačnosti zgradi osobama s invaliditetom i smanjene pokretljivosti, na zahtjev vlasnika zgrade, može odobriti korištenje površine javne namjene za izvođenje elemenata pristupačnosti te da se za korištenje površine javne namjene za izvođenje elemenata pristupačnosti odobrava se rješenjem gradskoga upravnoga tijela nadležnoga za komunalne poslove, odnosno ako se koristi nerazvrstana cesta, rješenjem gradskoga upravnoga tijela nadležnoga za ceste, pod uvjetom da vlasnik zgrade nije u mogućnosti osigurati izvođenje elemenata pristupačnosti na zemljištu u svom vlasništvu i ako za to postoje prostorno-prometni uvjeti kao i što je nadležno gradsko upravno tijelo prije izdavanja rješenja pribaviti.

**Člankom 6**. propisano je da naselja u Gradu Zagrebu moraju biti uređena, nadalje se propisuje što se podrazumijeva pod uređenjem naselja, a korištenje javnih površina mora biti prilagođeno za kretanje osoba s posebnim potrebama što je sukladno članku 104. stavku 4. Zakona o komunalnom gospodarstvu (u daljnjem tekstu: Zakon).

**Člancima od 7. do 9**. propisano je kako trebaju izgledati vanjski dijelovi zgrada odnosno da isti trebaju biti uredi, čisti i osvjetljeni.

**Člancima od 10. do 12.** propisana je obveza održavanja okućnica i dvorišta zgrada posebno onih vidljivih s javnih površina od strane vlasnika i korisnika te koje su ovlasti komunalnih redara ako vlasnici i korisnici ne održavaju svoje dvorišta, vrtove, ograde koji su vidljivi s javne površine.

**Člankom 13.** propisuju se ovlasti komunalnog redara ako postoji opasnost od rušenja stabla na površinu javne namjene, ozljeđivanja ljudi i/ili oštećenja imovine.

**Člancima 14. i 15.** propisano je kako moraju izgledati izlozi poslovnih prostora odnosno koje su obveze vlasnika i korisnika poslovnih prostora.

**Člankom 16.** propisuje se da se zaštitne naprave, a to su tende, roloi, zaštitne rešetke, kamere, alarmni uređaji i slični predmeti koji se postavljaju na pročelje zgrade postavljaju na temelju rješenja gradskog upravnog tijela nadležnog za komunalne poslove uz mišljenje i suglasnosti drugih upravnih tijela kao i da zaštitne naprava moraju biti uredne i održavane.

**Člankom 17**. propisuje se da način postavljanja tendi na građevine kao i vrste tendi koje se mogu postavljati.

**Člankom 18.** propisuje se koja je svrha postavljanja videonadzora te da se isti postavlja na temelju rješenja gradskog upravnog tijela nadležnog za promet uz suglasnosti i mišljenja i drugih nadležnih upravnih tijela.

**Člankom 19.** propisuje se način isticanja ploče s tvrtkom i nazivom na poslovne prostore poslovnih objekata i ustanova.

**Člankom 20.** propisuje se da se jarboli za zastave postavlja se na pročelja zgrada, zemljišta uz građevinu te na površinu javne namjene. Na jarbolima se postavljaju državne zastave, zastave Europske unije, županijske, gradske i prigodne zastave za određene manifestacije, kao i reklamne zastave. Jarbol se postavlja na temelju rješenja gradskoga upravnog tijela nadležnog za komunalne poslove.

**Člankom 21.** propisuje se da se zastava Republike Hrvatske i Grada Zagreba ističe se sukladno posebnim propisima te da jarboli za zastave i zastave moraju biti uredni, čisti i neoštećeni.

**Člankom 22.** propisuje se da se plakati mogu se postavljati na oglasnim ili reklamnim pločama, oglasnim stupovima, ormarićima, panoima, izlozima poslovnih prostora koji su u rekonstrukciji, sanaciji ili gradnji ili se ne koriste na temelju rješenja gradskoga upravnog tijela nadležnog za komunalne poslove po prethodno pribavljenoj suglasnosti i mišljenju drugih nadležnih upravnih tijela te da se plakati ne smiju oštećivati i moraju održavati.

**Člancima 23. i 24.** propisuje se da se reklame postavljaju na temelju rješenja gradskoga upravnog tijela nadležnog za komunalne poslove po prethodno pribavljenoj suglasnosti i mišljenju drugih nadležnih upravnih tijela, ako posebnim propisom nije drugačije određeno te da ukoliko su reklame osvjetljene da osvjetljenje mora biti stalnog i ujednačenog intenziteta sukladno posebnim propisima kojima se uređuje zaštita od svjetlosnog onečišćenja

**Člankom 25.** propisuje se da su reklamne zastave su reklamni predmeti na kojima su istaknuti natpisi ili reklamne poruke, a ističu se na za to postavljene jarbole.

**Člankom 26.** propisuje se da su reklamna platna zaštitna platna s otisnutom ili oslikanom reklamnom porukom te način i vrijeme postavljanja reklamnih platna.

**Člancima 27. i 28.** propisuje se da su osvijetljene reklamne vitrine (city light) ostakljene vitrine s integriranim osvjetljenjem unutar koje se ulažu plakati i predmeti oglašavanja, a koriste se za komercijalno oglašavanje i za potrebe Grada Zagreba te način postavljanja osvjetljenih vitrina.

**Člancima 29. i 30.** propisuje se da su putokazne reklame samostojeće reklame s jednim ili više segmenata u kojoj se postavljaju, koriste se za samoreklamiranje, odnosno usmjeravanje na poslovni prostor koji se oglašava te način postavljanja putokaznih reklama.

**Člankom 31.** propisuje se da su reklamne (usmjeravajuće) ploče manje reklame do 1 m2 s podacima i smjerom kretanja do lokacije fizičkih osoba, pravnih osobama ili fizičkih osobama obrtnika kao i način njihova postavljanja.

**Člankom 32.** propisuje se da su pokretne reklame lako prenosive samostojeće reklame koje se koriste za isticanje asortimana proizvoda, vrsta usluga koje se reklamiraju i slično, a ako su postavljeni na površinu javne namjene da se moraju ukloniti nakon završetka radnog vremena.

**Člankom 33.** propisuje se gdje se mogu postavljati pokretne reklame.

**Člancima 34. i 35.** propisuje se kakve reklame mogu postavljati na stupovima javne rasvjete te način njihova postavljanja.

**Člankom 36.** propisuje se da su transparenti predmeti od tkanine, plastificiranog platna i sličnoga kvalitetnog materijala s ispisanom reklamnom porukom, odnosno informacijom, gdje se mogu postavljati kao i da na transparentima postavljenim iznad prometnica između dviju građevina i rasvjetnih stupova mogu se oglašavati samo kulturne, športske i druge manifestacije od interesa za Grad Zagreb i Republiku Hrvatsku.

**Člankom 37.** propisuje se da je reklamni ormarić montažna naprava koja služi izlaganju robe da treba biti usklađen s građevinom ispred, odnosno na koju se postavlja te da se postavlja na slobodni zid prizemlja građevine u okviru prostornih i estetskih uvjeta mikrolokacije.

**Člankom 38.** propisuje se da je oslikana reklamna poruka svaka reklama izvedena pismoslikarskom tehnikom na pročelju zgrade, ogradi, tendi**,** na pješačko prometnoj površini, opremi i drugom te u kojim slučajevima se postavljaju prema odredbama za postavljanje reklamnih natpisa, a u kojima prema odredbama za postavljanje reklamnih panoa.

**Člancima 39. i 40.** propisuje se da je reklamni natpis oznaka ili predmet s imenom fizičke ili pravne osobe, obrta, poslovnog prostora i djelatnosti pravnih subjekata, a postavlja se na vanjskim dijelovima građevine kad je poslovni prostor orijentiran prema ulici, krovnim površinama i ogradama radi reklamiranja, oglašavanja i pružanja informacija o pravnim subjektima u tim građevinama te način postavljanja reklamnih natpisa.

**Člancima od 41. do 45.** propisuje se da se reklamni panoi postavljaju na temelju rješenja gradskoga upravnog tijela nadležnog za komunalne poslove koje je prije izdavanja rješenja dužno pribaviti prethodne suglasnosti i mišljenja drugih nadležnih upravnih tijela kao i što se prilaže zahtjevu za izdavanje rješenja. Također, propisuje se način postavljanja reklamnih panoa na građevine i ograde i samostojećih reklamnih panoa do 12 m2, rok postavljanja reklamnih panoa te da se reklamni panoi veći od 12 m2 mogu postavljati isključivo na objekte poslovne namjene samo u svrhu samoreklamiranja u zoni koju pravilnikom određuje gradonačelnik.

**Člancima 46. i 47.**  propisuje se da su reklamni uređaji su naprave za prikazivanje izmjenjivih reklamnih porukaza čije postavljanje se odgovarajuće primjenjuju odredbe za postavljanje velikih reklamnih panoa.

**Člancima 48. i 49.** propisuje se da su reklamne konstrukcije predmeti specifičnog oblikovanja koji se postavljaju na zemljište i građevine radi reklamiranja te da se za postavljanje reklamnih konstrukcija odgovarajuće se primjenjuju odredbe za postavljanje reklamnih natpisa ili velikih reklamnih panoa.

**Člancima 50. i 51.** propisuje se da su reklamni stupovi samostojeći reklamni panoi, koji služe samoreklamiranju i u pravilu imaju integriranu rasvjetu unutar stupa te način njihova postavljanja.

**Člankom 52.** propisuje se da je zabranjeno postavljanje reklama i reklamnih panoa na krovne površine, pročelja zgrada i građevinske skele na Trgu bana Josipa Jelačića i Trgu Petra Preradovića, osim reklamnih natpisa u visini prizemlja uz iznimku da je dopušteno postavljanje reklamnih platna na građevinskim skelama ako se one postavljaju radi sanacije oštećenja na objektima za koje je stručnjak za brzu procjenu oštećenja utvrdio da su zbog djelovanja više sile (poplava, potres i slično) neuporabljivi ili privremeno neuporabljivi.

**Člankom 53.** propisuje se da se površine javne namjene kojima upravlja Grad za postavljanje reklama i reklamnih panoa namijenjenih za komercijalno oglašavanje dodjeljuju se javnim natječajem.

**Člankom 54.** propisuje se dasezaštitne naprave, plakati, ploče s tvrtkom, nazivom, jarboli, reklame i reklamni panoi moraju biti uredni i funkcionalno ispravni i da ako se zaštitne naprave, plakati, ploče s tvrtkom ili nazivom, jarboli, plakati reklame i reklamni panoi postavljaju suprotno odredbama ove odluke, komunalni redar rješenjem će narediti njihovo uklanjanje.

**Člankom 55**. propisuje se da se za postavljanje ploča s natpisom, jarbola, plakata, reklama i reklamnih panoa na površine javne namjene, zemljišta i objekte u vlasništvu drugih, plaća naknada te da naknadu, zone i način postavljanja zaštitnih naprava, ploča s tvrtkom, nazivom i natpisom, jarbola, plakata, reklama i reklamnih panoa unutar zona pravilnikom propisuje gradonačelnik.

**Člancima 56. i 57.**  propisuje se kada se i u kojem roku mogu na temelju rješenja gradskog upravnog tijela za komunalne poslove mogu postavljati privremene građevine za potrebe sajmova i javnih manifestacija te da se za postavljanje privremenih građevina plaća se naknada i sklapa se ugovor.

**Člankom 58.** propisuje se kada se na površinama javne namjene, površinama javne namjene koje su Grad Zagreb ili Republika Hrvatska dali na upravljanje ili korištenje trgovačkim društvima, ustanovama i drugim subjektima i površinama na kojima pravo vlasništva, odnosno pravo upravljanja imaju druge osobe mogu postavljati objekti, uređaji, pokretne naprave, oprema, prigodne zastave, ukrasi, božićna drvca i druga slična prigodna oprema.

**Člankom 59.** propisuje se da se kiosci građevinske bruto površine do 15 m2 na površine javne namjene postavljaju se na temelju rješenja gradskoga upravnog tijela nadležnog za komunalne poslove.

**Člankom 60.** propisuje se da lokacije za postavljanje kioska, njihovu namjenu i vanjski izgled sukladno posebnim propisima odlukom određuje Gradska skupština na gradonačelnikov prijedlog uz mišljenje gradskog upravnog tijela nadležnog za zaštitu spomenika kulture i prirode.

**Člankom 61.** propisuje se da se pokretne naprave postavljaju na temelju rješenja gradskoga upravnog tijela nadležnog za komunalne poslove.

**Člankom 62.** propisuje se da lokacije za postavljanje pokretnih naprava, njihovu namjenu i vanjski izgled u skladu s posebnim propisima, osim za prigodne manifestacije, postavljanje otvorenih terasa, čuvarskih kućica, bankomata, ledenica i rashladnih vitrina uz kioske, odlukom određuje Gradska skupština na gradonačelnikov prijedlog uz mišljenje gradskog upravnog tijela nadležnog za zaštitu spomenika kulture i prirode.

**Člankom 63.** propisuje se tip i veličina pokretnih naprava za prigodne manifestacije, postavljanje otvorenih terasa, čuvarskih kućica, bankomata, ledenica i rashladnih vitrina uz kioske.

**Člankom 64**. propisuje se da postupak dodjele lokacije za postavljanje kioska, pokretnih naprava, odlukom određuje Gradska skupština.

**Člankom 65**. propisuje se postupak ishođenja rješenja za postavljanje otvorenih terasa na površinama javne namjene i zemljištu u vlasništvu pravnih ili fizičkih osoba koje neposredno graniče s površinom javne namjene.

**Člankom 66. i 67.** propisuju se kriteriji prostornog okvira postavljanja otvorenih terasa na prostoru ispred ugostiteljskih objekata, zanatskih ili drugih radnji (u pravilu ispred poslovnog prostora) i na lokacijama na kojima se posluživanje hrane i pića obavlja na kolniku (pješačka zona) i trgovima.

**Člankom 68. i 69.** propisuje se oprema koju je dopušteno postaviti na otvorenoj terasi te postupak ishođenja rješenja za postavljanje opreme za vrijeme božićnih blagdana.

**Člankom 70.** propisuju se okvirne karakteristike stolova i stolaca na otvorenoj terasi te iznimke, ovisne o prostoru postavljanja.

**Člankom 71.** propisuje se način postavljanja otvorenih terasa.

**Člankom 72.** propisuje se veličina točionika te okvirne karakteristike materijala od kojih je sačinjen.

**Člancima od 73. do 77.** propisuju se dopuštene naprave za zaštitu od sunca i atmosferilija, njihove karakteristike te način postavljanja.

**Člancima 78. i 79.** propisuje se karakteristike i način postavljanja ograda otvorenih terasa.

**Člankom 80.** propisuje se mogućnost organizacije prigodnog programa na otvorenoj terasi u razdoblju od 1. lipnja do 30. rujna tekuće godine.

**Člankom 81.** propisuje se obaveza održavanja opreme iznad otvorenih terasa urednim i funkcionalno ispravnim te redovitog čišćenja njihova okoliša.

**Člankom 82.** propisuje se postupanje u slučaju postavljanja otvorenih terasa suprotno člancima od 59. do 79. ove odluke.

**Člankom 83.** propisuje se pravni temelj plaćanja naknade za postavljanje kioska, pokretne naprave i otvorene terase na površinama javne namjene**.**

**Člankom 84.** propisano je da se na površine javne namjene postavljanju građevine i uređaji javne namjene te ostala urbana oprema radi uređenja Grada, pružanja usluga, održavanja komunalne infrastrukture i lakšeg snalaženja građana na području Grada.

**Člankom 85.** propisano je upravno tijelo koje vodi evidenciju građevina i uređaja javne namjene.

**Člankom 86.** propisana je obaveza održavanja građevina i uređaja javne namjene urednima, čistima i funkcionalno ispravnima te zabrana pisanja grafita, poruka i sličnog.

**Člankom 87.** propisana su upravna tijela od kojih, je u postupku postavljanja građevine i uređaji javne namjene, potrebno prikupiti prethodne suglasnosti i mišljenja.

**Člankom 88.** propisano je da sustav javnih bicikala i parkirališnih automata postavlja na temelju rješenja gradskoga upravnog tijela nadležnog za promet te da se za upravljanje sustavom javnih bicikala ne plaća naknada za korištenje biciklističke parkirališne površine.

**Člankom 89.** propisano je da se prijevozna sredstva i bicikli mogu se ostavljati samo na posebno označenim mjestima te postupanja kod uklanjanja istih.

**Člankom 90.** propisana je obaveza javne rasvjete površina javne namjene, prema značenju dijelova Grada i površina javne namjene, prometa i potreba građana. Također propisano je upravno tijelo koje vodi evidenciju javne rasvjete, postupanje kod priključivanja električnih instalacija na sustav javne rasvjete te zabrane pisanja grafita, poruka i sličnog na stupovima i kabelskim razvodnim ormarima javne rasvjete.

**Člankom 91.** propisano je da posebne uvjete odnosno uvjete priključenja iz područja javne rasvjete utvrđuje upravno tijelo nadležno za građenje komunalne infrastrukture i održavanje javnoprometnih površina, javnih objekata i javne rasvjete.

**Člankom 92.** propisano je da plan pojedinog naselja mora imati ucrtane glavne ulice, trgove, parkove, najvažnije objekte u naselju (škola, dječji vrtić, pošta, banka, zdravstvena ustanova i slično) te oznake mjesta na kojem se plan nalazi.

**Člankom 93.** propisano je da se na trgovima, većim križanjima i drugim prometnim mjestima postavljaju se javni satovi te potrebni prilozi u postupku ishođenja rješenja.

**Člankom 94.** propisano je da se javni zahodi grade se ili postavljaju na trgovima, tržnicama, kolodvorima, terminalima i sličnim prostorima, u parkovima odnosno na mjestima na kojima se građani okupljaju i zadržavaju.

**Člankom 95.** propisana je gradnja i održavanje javnih zdenaca te propisno osiguranje poklopaca.

**Člankom 96.** propisana je zabrana kupanja te vađenje ubačenog novca u vodoskoke i fontane.

**Člankom 97.** propisano je postavljanje i održavanje javnih telefonskih govornica i poštanskih sandučića.

**Člankom 98.** propisan je način postavljanja nadstrešnica na stajalištima javnog prijevoza kao i njihovo održavanje.

**Člancima od 99. do 105.** propisana je procedura za postavljanje, premještaj i uklanjanje spomenika, skulptura, spomen-ploča, sakralnih obilježja i umjetničke instalacije na površini javne namjene.

**Člankom 106.** propisana je obaveza održavanja urednim, čistima i funkcionalno ispravnima kolodvorske zgrade, perona, sanitarnog uređaja i prostora ispred kolodvora te čekaonice putničkoga i teretnoga željezničkog, autobusnog i drugog prometa.

**Člankom 107.** propisana je obaveza održavanja urednim i čistim javnih parkirališta i javnih garaža mora te parkirališta uz ugostiteljske objekte, trgovačke centre i objekte drugih namjena.

**Člankom 108.** propisana je obaveza održavanja urednim i čistim otvorenih tržnica i sajmišta na kojima se obavlja promet poljoprivrednim i drugim proizvodima kao i osigurati ispravnost i čistoću opreme i uređaja, urednost nasada te postav odgovarajuće opremu za odlaganje otpada.

**Člankom 109.** propisana je mogućnost postava kioska i drugih naprava na tržnicama i sajmištima te obaveza održavati istih urednima i funkcionalno ispravnima.

**Člankom 110.** propisana je obaveza čišćenja, pranja i uređenja tržnice nakon isteka radnog vremena.

**Člankom 111.** propisana je obaveza održavanja groblja čistim i urednim.

**Člankom 112.** propisano je da površine javne namjene moraju biti uredne i čiste i služiti svrsi za koju su namijenjene.

**Člankom 113.** propisano je da pravna ili fizička osoba koje je Grad povjerio obavljanje komunalne djelatnosti održavanja čistoće površina javne namjene dužna iste održavati i čistiti sukladno programu održavanja komunalne infrastrukture.

**Člankom 114.** propisano je da izvanredno čišćenje površina javne namjene određuje gradonačelnik ako su zbog vremenskih nepogoda, više sile ili drugih razloga javne površine prekomjerno onečišćene.

**Člankom 115.** propisana je obveza da pravne osoba ili fizička osoba obrtnik koja obavlja djelatnost zbog koje dolazi do onečišćavanja površina javne namjene iste redovito čisti ili osigura njihovo čišćenje.

**Člancima od 116. do 125.** propisan je način privremenog korištenja površine javne namjene za istovar, smještaj i utovar građevnog materijala, postavu kontejnera za potrebe gradilišta, podizanje građevinskih skela i ograda gradilišta za sanaciju i rekonstrukciju ili zaštitu od padanja dijelova fasada i slične građevinske radove ili gradnju objekta te potrebni prilozi, suglasnosti i mišljenja u postupku ishođenja rješenja za korištenje površina javne namjene.

**Člankom 126.** propisana je mogućnost korištenja dijela površine javne namjene za istovar drva, ugljena i sličnoga te za slaganje i piljenje ogrjevnog drva.

**Člankom 127.** propisano je da visinu naknade za korištenje površine javne namjene za radove iz članka 116. stavka 1. propisuje gradonačelnik.

**Člancima 128. i 129.** propisano je postavljanje košarice za otpatke i košarice za pseći izmet na površine javne namjene, na stupovima, ogradama uz nogostupe i samostojećim postoljima te na pročelja zgrada, kao i njihovo održavanje čistim i funkcionalno ispravnim.

**Člancima 130. i 131.** propisana su područja grada Zagreba na kojem se komunalni otpad na površinama javne namjene odlaže se u podzemne spremnike za smještaj tipskih kontejnera za komunalni otpad i u spremnike za komunalni otpad koji su smješteni u građevine gotove konstrukcije, izvor financiranja izgradnje istih kao i potrebni prilozi, suglasnosti i mišljenja u postupku ishođenja rješenja za korištenje površina javne namjene.

**Člankom 132.** propisano je da je korisnik javne usluge sakupljanja komunalnog otpada, odnosno vlasnik zgrade dužan je o svome trošku ukloniti građevinu gotove konstrukcije iz članka 130. stavka 2. ove odluke i nema pravo na naknadu štete ako se ne pridržava uvjeta određenih rješenjem

**Člankom 133.** propisane su zabrane na površinama javne namjene.

**Člankom 134.** propisana je obaveza i način redovnog održavanja, čišćenja i uređivanja javne zelene površine, sukladno programu održavanja komunalne infrastrukture.

**Člankom 135.** propisana je obaveza redovnog održavanja i čišćenja sportskih, rekreacijskih, odgojno-obrazovnih ustanova, domova za starije i nemoćne i drugih sličnih objekta, spomen-područja, groblja, rijeka, jezera, potoka i njihovih obala i sličnih površina.

**Člankom 136.** propisano je da upravno tijelo nadležno za zelenilo utvrđuje posebne uvjete zaštite i uređenja krajobraza za projekte uređenja (izgradnje) novih javnih zelenih površina i očuvanje postojećih javnih zelenih površina te izdaje potvrdu da je glavni projekt izrađen u skladu s posebnim uvjetima kao i da upravno tijelo nadležno za zelenilo daje mišljenje o krajobraznom uređenju predviđenom glavnim projektom za izgradnju dječjih i sportskih igrališta koja se planiraju unutar postojećeg parka, drugih javnih zelenih površina ili na građevnim česticama građevina namijenjenih odgoju ili obrazovanju.

**Člankom 137.** propisano je postupanje kod sječe i sadnje stabala na javnim zelenim površinama.

**Člankom 138.** propisano je postupanje kod postavljanja ili uklanjanja klupe, pametne klupe, košarice za otpatke, zaštitni elementi i druga urbana oprema te parkovne staze na javnim zelenim površinama.

**Člankom 139.** propisano je da prilikom gradnje građevina izvođač je dužan, u pravilu, sačuvati postojeća stabla na zemljištu određenom za zelenu površinu i zaštititi ih.

**Člankom 140.** propisana je procedura kod radova na postojećim javnim zelenim površinama koje se ne nalaze na prostoru kulturnog dobra, zaštićene kulturno - povijesne cjeline i zaštićenih dijelova prirode, a koji se prema posebnim propisima izvode bez građevinske dozvole i glavnog projekta.

**Člankom 141.** propisane su propisane zabrane na javnim zelenim površina.

**Člankom 142.** propisano je da katastar zelenih površina vodi pravna osoba kojoj je Grad povjerio uređivanje i održavanje baze podataka katastar zelenila.

**Člankom 143.** propisan je za način praćenje promjena na javnim zelenim površinama i evidentiranje novih.

**Člankom 144.** propisano je da je davatelj javne usluge sakupljanja komunalnog otpada dužan osigurati postavljanje spremnika za reciklabilni komunalni otpad na javnoj površini.

**Člancima od 145. do 148.** propisana je obaveza uklanjanja snijega i leda s površina javne namjene.

**Člankom 149.** propisano je da na području Grada nije dopušteno držanje domaćih životinja, osim na područjima određenim naredbom.

**Člancima 150. i 151.** propisuje se da se predmeti postavljeni na površine javne namjene te na površine i objekte u vlasništvu drugih fizičkih i pravnih osoba suprotno odredbama ove odluke moraju odmah ukloniti kao i postupanje kada se isti ne uklone sukladno rješenju komunalnog redara.

**Člankom 152**. propisuje se da nadzor nad provedbom ove odluke provode komunalni redari.

**Člankom 153**. propisuje se da su pravna osoba, fizička osoba obrtnik i fizička osoba dužne komunalnom redaru u provedbi njegovih ovlasti omogućiti nesmetano obavljanje nadzora i pristup do mjesta postupanja te u kojem slučaju je komunalni redar ovlašten zatražiti pomoć policije i nalog suda.

**Člankom 154**. propisuju se ovlaštenja komunalnog redara u obavljanju nadzora.

**Člankom 155**. propisuje se da će komunalni redar narediti vlasniku vozila koje je neregistrirano i ne koristi se u prometu (zbog dotrajalosti, oštećeno u sudaru, neispravno i slično) i vlasniku plovnog objekta i olupine plovnog objekta, da u roku od tri dana ukloni vozila s površina javne namjene te postupanje komunalnog redara ako ne utvrdi vlasnika vozila kao i postupanje u slučaju ako vlasnik vozila ne postupi po rješenju komunalnog redara.

**Člankom 156**. propisuje se da će komunalni redar narediti uklanjanje i premještanje vozila ostavljenog na javnoj zelenoj površini, vozila bez registarskih pločica parkiranog na površini javne namjene te vozila koje onemogućuje pristup vozilu za sakupljanje otpada do mjesta na kojem se nalaze spremnici za otpad preko fizičke osobe obrtnika ili pravne osobe kojoj je to Grad povjerio, a na trošak vlasnika vozila.

**Člankom 157**. propisuje se da komunalni redar može naplaćivati novčanu kaznu na mjestu počinjenja prekršaja bez prekršajnog naloga, uz izdavanje potvrde te da ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

**Člancima od 158. do 160.** propisuju se novčane kazne što je u skladu s Prekršajnim zakonom (Narodne novine 107/07, 39/13, 157/13, 110/15, 70/17, 118/18 i 114/22), i to člankom 31. koji propisuje da se za prekršaj propisan odlukom jedinice lokalne samouprave može propisati novčana kazna i člankom 33. koji je propisao visinu novčane kazne koja se može propisati odlukom.

**Člankom 161.** propisuje se da korisnici javne usluge sakupljanja komunalnog otpada iz članka 130. stavka 1. ove odluke do izgradnje podzemnih spremnika za smještaj tipskih kontejnera za komunalni otpad, odlažu komunalni otpad na lokacijama koje odredi davatelj javne usluge sakupljanja komunalnog otpada.

**Člankom 162.** propisuje se da će gradonačelnik propise iz članka 55. stavka 2., članka 88. stavka 2, članka 127. i članka 149. donijeti najkasnije u roku od šest mjeseci od dana stupanja na snagu ove odluke.

**Člankom 163.** propisuje se koji propisi ostaju na snazido stupanja na snagu propisa koji se donose na temelju ove odluke.

**Člankom 164.** propisuje se koji pravilnici prestaju važiti danom stupanja na snagu ove odluke.

**Člankom 165.** propisuje se da će se postupci započeti do stupanja na snagu ove odluke dovršit će se prema Odluci o komunalnom redu (Službeni glasnik Grada Zagreba 14/19, 24/19, 22/20 i 16/22) osim postupka koji se odnose na postavljanje reklamnih panoa koji će se dovršiti prema odredbama ove odluke. Također, propisuje se i da su vlasnici reklama i reklamnih panoa postavljenih na temelju Odluke o komunalnom redu (Službeni glasnik Grada Zagreba 14/19, 24/19, 22/20 i 16/22) dužni u roku od dvije godine od dana stupanja na snagu ove odluke ishoditi nova rješenja sukladno odredbama ove odluke i ukloniti reklame i reklamne panoe koji nisu u skladu s odredbama ove odluke.

**Člankom 166.** propisuje se dan stupanja na snagu ove odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21-ispr.), kojim je propisano da odluke i drugi opći akti stupaju na snagu najranije osmoga dana od dana objave.